**Mark. 2**

**“Wie is Jesus, en hoe verander Hy jou lewe?”**

*Andries Burger, GK Pinetown, 15 September 2019*

*Sing: Lied 164:1,2; Lied 260:1,2,6; Lied 171:1,2; Sb. 9-3:1, 2; Lied 191:1, 2, 3*

**<< Lees Markus 2>>**

By die mense van sy tyd was daar geen twyfel dat Jesus ŉ mens was nie.

Hulle het sy ouers geken, Hy het tussen hulle grootgeword.

Soos baie van hulle het Hy selfs ook na Johannes die Doper gaan luister, en soos hulle wat hulle sondes bely het, het Hy Hom deur Johannes laat doop.

Maar by sy doop en gou daarna het iets verander.

Daar was die getuienis van ŉ stem uit die hemel en God se Gees wat soos ŉ duif op Jesus gekom het, en daarna sy afsondering in die woestyn.

En toe Hy terugkom in Galilea het hy begin om hulle wêreldjie daar vêr van Jerusalem af om te dop.

Oral het Hy begin preek dat God se koninkryk waarna hulle al vir geslagte lank verlang het, naby gekom het; en dat hulle hierdie blye boodskap, hierdie evangelie, moet glo en hulle bekeer.

Hy het nie by preek gebly nie – Hy het mense gesond gemaak, báie van hulle met állerhande kwale; Hy het bose geeste uitgedryf – báie van hulle.

Die gewildheid wat sy wonders gebring het, kan jy jou nie indink nie.

Van oral oor het hulle na Hom toe gekom, hulle het so om Hom saamgedrom dat Hy later nie eens meer in die dorpies kon bly nie maar in die oop veld (1:45).

Toe Hy weer stil-stil by die huis kom, het dit nie lank geneem nie voordat die mense na die huis waar Hy was gestroom het nie. Hulle het aan sy lippe gehang terwyl Hy met hulle oor sy boodskap praat.

En terwyl Hy nog praat, toe breek vier vriende die dak bokant Hom oop, en naby Hom laat hulle hulle verlamde vriend op ŉ draagbaar afsak.

Niemand hoef iets te sê nie, hulle toewyding om hulle vriend by Hom te bring sê genoeg – maak Hom gesond Here, laat hom weer loop!

Hulle optrede roep uit, “Na alles wat ons gehoor en gesien het, weet ons dat U kan; ons is seker daarvan; ons het al hierdie moeite gedoen omdat ons glo.”

Baie van die mense daar het seker verwag dat Jesus Hom sou gesond maak soos Hy vir soveel ander al gedoen het – maar dan slaan Hy hulle voete onder hulle uit.

Jesus sien in hulle optrede ŉ belydenis van hulle geloof.

Maar in plaas daarvan dat Hy die man gesond maak, sê Hy vir hom dat sy sondes vergewe is!

Ons kan ons die skok daarvan nie indink nie.

Die Bybel leer dat dit net God is wat sonde teen Hom kan vergewe (2 Sam 12:13, Jes. 43:25). Nou matig hierdie man Hom iets aan wat net God self kan doen!

Die Skrifgeleerdes en die Fariseërs, mense wat die Bybel geken het en baie streng gelewe het, brom onder mekaar. Dit kan tog nie wees dat iemand so teen God kan laster en daarmee wegkom nie!?

Laat ek kortliks onderbreek –

daar is mense wat hierdie teks totaal verkeerd wil misbruik vir hulle eie verdraaide siening van die oorsaak van siekte.

Hulle reken dat Jesus eers sy sonde moes vergewe voordat Hy die man kon genees – dat sy sonde die oorsaak van sy verlamming was.

Sonde kan die oorsaak van siekte wees maar dit is nie wat hier geleer word nie.

Jesus het baie ander gesond gemaak sonder om eers hulle sonde te vergewe.

Wanneer Paulus vir Timoteus raad gee oor sy herhaalde maag probleme dan wys hy hom nie op sy sonde as oorsaak nie, hy skryf vir hom ŉ bietjie wyn voor as medisyne.

Jesus is hier besig met iets anders as om ŉ verlamde man te wil gesond maak. Dit is al ou nuus dat Hy dit kan doen.

Hy gaan nou iets meer van Homself bekendstel, iets baie belangrik wat hulle nog nie weet nie.

 Hy is nie net mens nie, Hy is ook God self!

Toe Johannes die Doper gesê het Jesus is die Seun van God (Joh. 1:34) het Hy dit letterlik bedoel.

 Hy is die Seun van God, Hy is God.

 Dit is wat Hy hier wil bekend maak.

Jesus vra toe vir die klomp wat so ontstel is waarom hulle so mor?

Wat is die maklikste – om vir die verlamde te sê jou sonde is vergewe, of om dat hy moet opstaan en loop?

Moet Ek vir julle ŉ bewys gee dat Ek die volmag, die reg het om op aarde iemand se sonde te vergewe?

Wat Jesus eintlik vra is of Hy vir hulle moet bewys dat Hy God is, dat Hy die Seun van die Mens waarvan Daniël geprofeteer het?

Hulle is reg dat net God sonde kan vergewe – moet Hy bewys dat Hy dit kan doen (en daarom sus God is)?

Jy kan jou indink hoe almal Hom nou dophou, hoe hulle die verlamde op sy draagbaar dophou...

 *“Staan op, vat jou draagbaar en gaan huis toe.”*

 ... en die man staan dadelik op en hy stap uit met die draagbaar onder sy arm...

Hierdie gebeurtenis is vir hulle opgeteken, en vir mense deur die eeue, ook vir my en vir jou as getuienis dat Jesus Christus nie net ŉ mens is nie, maar dat Hy ook God is.

Wil jy ŉ bewys daarvan hê – onthou die getuienis van ŉ verlamde man wat sy draagbaar onder die arm geneem het en uitgestap het.

Glo jy dit?

Dink mooi oor wat dit beteken om dit te glo – dit is nie net om dit te weet nie (die duiwel weet dit ook).

Glo is om heeltemal oortuig te wees, om absoluut seker te wees daarvan, so seker dat jy jou eie lewe daarmee op die spel plaas.

 Glo jy dat Jesus Christus, nie net mens is nie maar ook ewige, almagtige God?

As jy dit glo – wat is die gevolge daarvan in jou lewe?

 Lyk jou lewe anders as iemand wat nie glo dat Jesus ook God is nie?

Kom ons kyk watter invloed Jesus gehad het op die mense van wie ons gelees het.

Ons lees eerste van die groot skare wat na Jesus toe stroom (v.2).

Die nood in mense se lewens maak ŉ soeke na uitkoms in hulle wakker – hoe meer sensasioneel hoe beter.

Dit is ŉ verstaanbare soeke om die lewe draagliker te maak.

Dis vandag nog netso en selfs erger.

Daar is geweldige nood in ons samelewing – nie net daar vêr nie, hier om ons, hier tussen ons.

 Alle mense het uitkoms so bitter nodig!

Ken jy jou nood! Besef jy hoe nodig jy Jesus se versoening, sy redding en genade het?

Hoe beïnvloed dit die manier waarop jy lewe – teenoor God maar ook teenoor mense? Lewe jy soos iemand in nood saam ander in nood?

Sien jy die nood van die samelewing raak, die nood van mense saam by die skool, by die werk, op die pad? Nie net die nood van hierdie lewe nie – sien jy hulle ewige nood raak sonder Jesus?

Dan lees ons van die verlamde man en sy vriende (v.3-5).

Soos hy glo sy vriende ook dat daar uitkoms sal wees by hierdie man, Jesus. Die Bybel is baie duidelik, Jesus het “hulle” geloof gesien, nie net die verlamde sŉ nie.

Kyk na hulle optrede – omdat hulle glo dat daar vir hulle vriend uitkoms is ontsê hulle geen moeite om hom by Jesus te kry nie.

Hulle dra hom al die pad aan, en as die huis so vol is dat hulle nie eers kan inkom nie, dan draai hulle nie teleurgesteld om nie.

Hulle maak planne wat tot vandag nog duidelik wys hoe vasberade en toegewyd hulle was om hulle vriend tot by Jesus te bring.

Hoe vaar ons wat glo dat Jesus God is hiermee?

Dink jy nie ook soos ek dat ons in hierdie gemeente nou nie eintlik so goed vaar as wat mens sou verwag nie? Enkeles dalk wel, maar as gemeente saam?

Hoeveel ywer kan jy by ons sien om mense met nood by Hom uit te bring wat die enigste ware uitkoms is?

En hoeveel deursetting wys ons wanneer daar struikelblokke is om mense by Jesus te bring?

Mag die Heilige Gees ons dring, mag Hy aanhou om ons te verander sodat ons optrede ook sal getuig daarvan dat ons mense na Jesus toe bring...

Ons het ook gelees van Levi, oftewel Matteus wat opgestaan het en Jesus gevolg het toe Jesus hom geroep het (v.13,14).

As God roep, dan vra mens nie vrae nie, jy onderhandel nie die omstandighede nie. Jy volg!

Volg jy onvoorwaardelik?

Of volg jy dalk net sover as wat jy verstaan en saamstem, vir sover jy kans sien.

Mag die Heilige Gees ons daartoe bring dat ons luister en hoor waar en hoe God roep – elkeen en die gemeente as geheel.

En mag Hy ons aanvuur om te volg – nie eendag nie, nou en elke dag die heeldag.

Ons het gelees van die Fariseërs en die Skrifgeleerdes (v.6, 16, 18, 24).

Hulle gewoonte was om twee keer per week te vas en so nederigheid en hartseer oor sonde te wys.

God het dit nie beveel nie – In Levitikus het Hy het een vas per jaar beveel as deel van die jaarlikse groot versoendag.

Hy het ook nie beveel dat hulle nie koring are op die Sabbat mag pluk nie – wel dat hulle nie mog werk nie, ŉ boer kon bv. nie sy al sy landerye oes nie.

Maar in hulle eie slimmigheid het die Jode allerhande menslike reëls gemaak oor wat dan nou gepas sou wees in die godsdiens, reëltjies wat sou verhoed dat jy nie dit eintlike wette van God sal oortree nie.

Maar in die proses het hulle van hulle eie reëls en gebruike wette gemaak wat almal moes nakom,

dit het hulle fokus so op die reëls en die wette geskuif dat hulle die hart van God se liefde en versorging en genade gemis het.

So erg dat hulle God gemis het toe Jesus Christus reg by hulle was.

So vasgevang in hulle eie slimmigheid dat hulle Hom vermoor het.

Hulle het gedink hulle is regverdig, op die regte pad – hulle het nie hiérdie Jesus nodig nie.

Dit is daarom dat Jesus hulle antwoord dat hy nie gekom het vir mense wat dink hulle is regverdig nie, Hy het gekom vir die siekes.

Vir elkeen wat sy nood besef en uitroep en vasgryp aan die genade en verslossing, die genesing van Jesus Christus. Dis vir hulle, vir ons wat Hy gekom het...

Ons kan so maklik steeds in hierdie vangstrik trap dat ons selfs goeie gewoontes en gebruike netso belangrik maak as God se wet.

Dink maar in ons kerke se geskiedenis aan die menslike reëls oor kleredrag wat gepas is vir die erediens veral vir die susters, onthou die kerke se gestoei oor wat gesing word al is die inhoud suiwer uit die Bybel;

dink aan die argumente en gebaklei en selfs goed vat en loop oor watter musiek instrumente gebruik mag word en watter nie.

En dit terwyl enige instrument net ŉ gawe van God is en dit eintlik gaan oor die gesindheid waarmee dit gebruik word en die gemeente opbou en lei om God te verheerlik.

Ons kan nie in die vryheid van Christus leef terwyl ons deur die menslike wette van gewoontes vasgebind is nie.

Dit is wat Hy bedoel met die gelykenis van die nuwe wyn wat nie in ŉ ou wynsak gegooi word nie.

Destyds het hulle die druiwesap in ŉ wynsak van vel gegooi en wanneer die wyn dan gis en gas opbou, dan het die nuwe velsak gerek.

Maar ŉ ou wynsak kan nie meer rek nie – as jy nuwe wyn daarin gooi en dit bou gas op – dan bars die sak en is beide die sak en die wyn daarmee heen.

Nee nuwe wyn gooi jy in ŉ nuwe wynsak.

Netso kan ons nie in die nuwe verhouding met Christus lewe terwyl ons vasgebind is met ou menslike gebruike nie wat nie vryheid in Christus erken en toelaat nie.

Sulke menslike dinge kan ons ook so besig hou dat ons die Here self mis!

Daar was ŉ tyd in ons gemeente dat ons ook hieroor gestruikel het...

Mag die Heilige Gees ons lei om te onderskei wanneer iets regtig belangrik is vir God en wanneer nie,

mag Hy ons lei om nie die regte gebruike te minag nie maar ook dat ons dit nie sal verhef tot beginsels nie,

dat ons eensgesind sal wees in ons fokus op God en sy liefde en genade en eer in alles wat ons doen en met alles waarmee ons dit doen.

En dan die Jesus se dissipels (v. 16, 18, 23) wat by Hom was, wat nie vas nie en wat are pluk op die Sabbat.

Hulle wat besef dat die bruidegom by hulle is, Jesus Christus, die ewige Koning wat naby is.

Is jy ŉ dissipel van Jesus Christus?

Glo jy so seker in Hom dat jy jou al jou gewoontes en ideale prysgee en jou self opoffer om Hom te volg wat jou roep?

Natuurlik sal jy dan nie meer doen wat en soos wat jy wil nie, maar wat en soos Hy wil om Hom te behaag en die verheerlik.

As ŉ dissipel van Jesus is sy Gees in jou, en lewe jy as ŉ bevryde wat weet dat jy volkome bevry is van die gevolge van jou sonde.

Jesus is God, Hy vergewe die sonde van elkeen wat in Hom glo – want Hy het daardie sonde betaal met sy vernedering, met sy lewe wat vrywillig aflê aan die kruis! Dis wat Hy gedoen het om ons by God te bring!

Jy is dalk steeds siek of arm, eensaam of veronreg – maar selfs daar binne is jou blydskap en vrede omdat jy met God versoen is duidelik sigbaar vir almal om jou.

Soos Jesus sal jy dan ingestel wees op die nood van ander in die gemeente en in die gemeenskap:

Vou hulle toe met liefde en omgee sodat hulle Jesus se liefde en genade sal leer ken deur joune;

 Nie net Sondae hier bymekaar nie – ook in die week.

Nie net die mense wat reeds weet dat jy hulle liefhet nie (dis ou nuus) veral ook hulle wat jou liefde nog nie leer ken en ervaar het nie

Bring hulle na Hom toe in jou gesprekke, met uitnodiging en aanmoediging ook na die erediens toe,

 en veral, ja, veral in jou gebede...

Dit is alles moontlik, meer nog, dit is heeltemal te verwagte wanneer jy in die geloof lewe.

 Jesus Christus ons Here is die Seun van God en Hy is naby, hier by ons, in ons...

Lewe dan dat sy gehoorsaamheid en vrede met blydskap in jou sigbaar sal wees en ander sal aandra na Hom toe.

Amen